בס"ד

שולחן לחם הפנים

מורה נבוכים, חלק שלישי, פרק מ"ה

והצורך למזבח הקטורת ומזבח העולה וכליהם ברור. אבל השלחן ושיהא עליו לחם תמיד איני יודע לכך טעם, ולא מצאתי עד כה לאיזה דבר אייחסהו.

***תלמוד בבלי מסכת מנחות דף צד עמוד א***

מתני'/. שתי הלחם נילושות אחת אחת ונאפות אחת אחת. לחם הפנים נילושות אחת אחת ונאפות שתים שתים, ובדפוס היה עושה אותן. כשהוא רודן נותנן לדפוס, כדי שלא יתקלקלו.

גמ'. מנא הני מילי? דתנו רבנן: +ויקרא כ"ד+ שני עשרונים יהיה החלה האחת - מלמד שנילושות אחת אחת; מנין שאף שתי הלחם כך? תלמוד לומר: יהיה; ומנין שאפייתן שתים שתים? תלמוד לומר: +ויקרא כ"ד+ ושמת אותם; יכול אף שתי הלחם כן? תלמוד לומר: אותם. האי אותם הא אפיקתיה! אם כן, לימא קרא ושמתם, מאי ושמת אותם? שמעת מיניה תרתי. תנו רבנן: ושמת אותם - בדפוס. שלשה דפוסין הם: נותנה לדפוס ועדיין היא בצק, וכמין דפוס היה לה בתנור, וכשהוא רודה נותנה בדפוס כדי שלא תתקלקל. ולהדרה לדפוס קמא! כיון דאפי לה נפחה. איתמר: לחם הפני' כיצד עושין אותו? רבי חנינא אמר: כמין תיבה פרוצה, ר' יוחנן אמר: כמין ספינה רוקדת. בשלמא למאן דאמר כמין תיבה פרוצה, היינו דהוו יתבי בזיכין, אלא למאן דאמר כמין ספינה רוקדת, היכי הוו יתבי בזיכין? מקום עביד להו. בשלמא למאן דאמר כמין תיבה פרוצה, היינו דהוו יתבי קנים, אלא למאן דאמר כמין ספינה רוקדת, קנים היכי הוו יתבי? מורשא עביד להו. בשלמא למאן דאמר כמין תיבה פרוצה, היינו דסמכי ליה סניפין ללחם, אלא למאן דאמר כמין ספינה רוקדת, היכי סמכי ליה סניפין ללחם? דעגיל להו מיעגל. בשלמא למאן דאמר כמין ספינה רוקדת, היינו דבעינן סניפין, אלא למאן דאמר כמין תיבה פרוצה, סניפין למה לי? אגב יוקרא דלחם תלח. בשלמא למאן דאמר כמין ספינה רוקדת, סניפין על גבי שלחן מונחין, אלא למ"ד כמין תיבה פרוצה, סניפין היכא מנח להו - אארעא מנח להו? אין, דאמר רבי אבא בר ממל: לדברי האומר כמין ספינה רוקדת, סניפין על גבי שלחן מונחין, לדברי האומר כמין תיבה פרוצה, סניפין ע"ג קרקע מונחין. כמאן אזלא הא דא"ר יהודה: הלחם מעמיד את הסניפין והסניפין מעמידין את הלחם? כמאן דאמר כמין ספינה רוקדת.

תלמוד בבלי יומא, לח ע"א

תנו רבנן: בית גרמו היו בקיאין במעשה לחם הפנים ולא רצו ללמד. שלחו חכמים והביאו אומנין מאלכסנדריא

של מצרים, והיו יודעין לאפות כמותן ולא היו יודעין לרדות כמותן. שהללו מסיקין מבחוץ ואופין מבחוץ, והללו מסיקין מבפנים ואופין מבפנים. הללו פיתן מתעפשת, והללו אין פיתן מתעפשת. כששמעו חכמים בדבר אמרו: כל מה שברא הקדוש ברוך הוא – לכבודו בראו, שנאמר: (יש' מג:ז): " כֹּל הַנִּקְרָא בִשְׁמִי וְלִכְבוֹדִי בְּרָאתִיו ", וחזרו בית גרמו למקומן. שלחו להם חכמים ולא באו. כפלו להם שכרן – ובאו. בכל יום היו נוטלין שנים עשר מנה, והיום עשרים וארבעה. רבי יהודה אומר: בכל יום עשרים וארבעה, והיום ארבעים ושמונה. אמרו להם חכמים: מה ראיתם שלא ללמד? אמרו להם: יודעין היו של בית אבא שבית זה עתיד ליחרב, שמא ילמוד אדם שאינו מהוגן וילך ויעבוד עבודה זרה בכך. ועל דבר זה מזכירין אותן לשבח: מעולם לא נמצאת פת נקיה ביד בניהם, שלא יאמרו ממעשה לחם הפנים זה ניזונין, לקיים מה שנאמר (במ' לב:כב): " וִהְיִיתֶם נְקִיִּם מֵה' וּמִיִּשְׂרָאֵל ".

**תלמוד בבלי מסכת מנחות דף צט עמוד א**

ת"ר: עשרה שלחנות עשה שלמה, ולא היו מסדרין אלא על של משה, שנאמר: +מלכים א' ז'+ ואת השלחן אשר עליו לחם הפנים זהב. עשר מנורות עשה שלמה, ולא היו מדליקין אלא בשל משה, שנא': +דברי הימים ב' י"ג+ (את) מנורת הזהב ונרותיה לבער בערב. רבי אלעזר בן שמוע אומר: על כולם היו מסדרין, שנאמר: +דברי הימים ב' ד'+ את השולחנות ועליהם לחם הפנים, ובכולן היו מדליקין, שנאמר: +דברי הימים ב' ד'+ את המנורות ונרותיהם לבערם כמשפט לפני הדביר זהב סגור.

**רש"י מסכת מנחות דף צט עמוד א**

על כולן היו מסדרין - פעמים בזה פעמים בזה.

**דעת מקרא לשמות עמ' רפ**

כמלך בשר ודם שתמיד יש לפניו שולחן ערוך ונר בשמים המעלים ריח טוב מוקטרים לפניו. וכשהמעשים האלה נעשים לפני ה' אלוקי ישראל, יש כאן לקח מוסרי להזכיר לאדם את כל הטובות שעשה הבורא עימו – שנתן לו פה לאכול לחם, ועיניים לראות אור, וחוטם להריח בו... ויש עניינים מקבילים בארון ובשולחן... קומתו של הארון שווה לקומתו של השולחן – אמה וחצי, שניהם עשויים עצי שיטים מצופים זהב. לשניהם זר זהב וטבעות זהב... וכל המקבילות האלה רומזות לקשר שבין הארון, כסא ה', ובין שולחן ה', ולקשר שבין התורה ובין הלחם.

אנצ' מקראית, ערך 'לחם הפנים', כרך ח עמ' 495

המנהג להניח חלות לחם על השולחן במקדש לפני האל, עם שאר מעשי פולחן, היה רגיל ומקובל במקומות ובזמנים שונים... אחת המקבילת הבבליות מצויה, דרך משל, ברשימה של קרבנות תמיד מן העיר אֶרֶך. הרשימה... מכילה מספרים מדויקים של חלות לחם שהכהנים חייבים לערוך על שולחניהם של אנֻ ושאר האלים, בצד נסכים וקרבנות ממין אחר.

**אברבנאל שמות כ"ה, כ"ג**

והיה אמתים ארכו כאלו יאכל עליו אדם אחד בלבד. כי רוחב האדם הוא אמה. ונשאר חצי האמה מזה וחצי האמה מזה לשתי מערכות הלחם... והיו כל אחד משתי המערכות שש חלות לחם... שצריך לחם אחד בבקר ולחם אחד בערב... והיה השולחן אמה רחבו כדי שיהיה המקום הנשאר פנוי לפני האוכל אמה על אמה. והיה אמה וחצי קומתו כדי שיהיה השלחן בקומת האדם עד טבורו כי קומת כל אדם ג' אמות... והנה הלחם הזה לא היה נאכל שמה אבל היה נחלק למשמרות. והוא המוכיח שלא היה זה לצורך גבוה אלא לרמוז על מעשי ה'...ומזה תדע שלא בחר הקב"ה שיהי' שולחנו נמוך ועל פני הארץ כמו שאוכלים בני קדר. אלא שיהיה השולחן גבוה מן הארץ כמנהג היום באלו הארצות האוכלים על שולחנות גבוהים וכל שכן הגדולים והמלכים מהם. כי הוא באמת המנהג המשובח והמתיחס אל הכבוד

**מ"ד קאסוטו, פירוש על ספר שמות, עמ' 235-234**

לפי התפיסה הישראלית... אין לקשור במושג האלהות את מושגי האכילה והשתיה במשמעותם החמרית... לפיכך אין תפקיד השולחן במקדש הישראלי כתפקיד השולחן במקדשים האליליים... הקערות שעל השולחן, הנזכרות בפס' כ"ט, נשארות ריקות כשם שנשאר ריק כסא האלהים שעל הכפורת... ואם כן אפוא, אין השולחן והכלים הריקים אשר עליו אלא סמל.

הדמיון בין ציווי בניית השולחן (שמות כ"ה, כ"ג-ל') לציווי בניית הארון (שם, י'-ט"ז) רב:

|  |  |
| --- | --- |
| ועשית שלחן עצי שטים אמתים ארכו ואמה רחבו ואמה וחצי קמתו. | ועשו ארון עצי שטים אמתים וחצי ארכו ואמה וחצי רחבו ואמה וחצי קמתו. |
| וצפית אתו זהב טהור | וצפית אתו זהב טהור מבית ומחוץ תצפנו |
| ועשית לו זר זהב סביב. ועשית לו מסגרת טפח סביב ועשית זר זהב למסגרתו סביב. | ועשית עליו זר זהב סביב. |
| ועשית לו ארבע טבעת זהב ונתת את הטבעת על ארבע הפאת אשר לארבע רגליו. לעמת המסגרת תהיין הטבעת לבתים לבדים לשאת את השלחן. | ויצקת לו ארבע טבעת זהב ונתתה על ארבע פעמתיו ושתי טבעת על צלעו האחת ושתי טבעת על צלעו השנית. |
| ועשית את הבדים עצי שטים וצפית אתם זהב ונשא בם את השלחן. | ועשית בדי עצי שטים וצפית אתם זהב. והבאת את הבדים בטבעת על צלעת הארן לשאת את הארן בהם. בטבעת הארן יהיו הבדים לא יסרו ממנו. |
| ועשית קערתיו וכפתיו וקשותיו ומנקיתיו אשר יסך בהן זהב טהור תעשה אתם. |  |
| ונתת על השלחן לחם פנים לפני תמיד. | ונתת אל הארן את העדת אשר אתן אליך. |

**רמב"ם הלכות שקלים פרק ד הלכה א**

תרומת הלשכה מה יעשה בה, לוקחין ממנה תמידין של כל יום והמוספין וכל קרבנות הצבור ונסכיהם והמלח שמולחין בו כל הקרבנות, וכן העצים אם לא הביאו עצים ולא מצאו אלא בדמים, והקטרת ושכר עושיה, ולחם הפנים ושכר עושה לחם הפנים, והעומר ושתי הלחם ופרה אדומה ושעיר המשתלח ולשון של זהורית שקושרין בין קרניו כל אלו באין מתרומת הלשכה.